NWU werk saam met polisie ná aanranding op studentThabang Mosiako (Foto: Rantso Mokopane via Facebook/ANA) Die Noordwes-Universiteit se Potchefstroomkampus het Maandag bevestig dat hy sy volle samewerking aan die polisie gee in verband met ŉ voorval waartydens ŉ langafstandatleet na bewering deur ŉ groep verdagtes op Die Bult op dié dorp aangerand is. Lt.kol. Adéle Myburgh, woordvoerder van die polisie, het aan Maroela Media gesê die voorval het op 4 Februarie plaasgevind. Volgens Myburgh is die polisie na die toneel ontbied waar Thabang Mosiako met erge beserings aangetref is. Sy sê die ambulansdienste is na die toneel ontbied waarna Mosiako na die hospitaal gehaas is. “In daardie spesifieke stadium was daar slegs een man met beserings op die toneel,” sê sy. “Die polisie het ŉ saak van aanranding met die doel om ernstig te beseer aangegee en ŉ ondersoek is onmiddellik van stapel gestuur.” Myburgh kon nie bewerings bevestig dat Mosiako glo deur meer as een verdagte aangeval is nie. Gerugte dat Mosiako die groep aangespreek het nadat hulle glo ŉ kassier gevloek het en dat dit tot die aanranding gelei het, kon ook nog nie bevestig word nie. Thabang Mosiako (Foto: Tobias Ginsberg/ANA) “Die polisie is bewus van al die bewerings en dit vorm deel van die ondersoek. Ons sal eers kan bevestig of dit wel ŉ groep verdagtes was wanneer die ondersoek afgehandel is,” sê sy. Volgens Myburgh werk die taakspan onverpoos om die saak op te los. Louis Jacobs, ŉ woordvoerder vir die Noordwes-Universiteit, het Maandag aan Maroela Media gesê Mosiako is nié tydens ŉ NWU-geleentheid aangerand soos in die media berig word nie. Hy sê die voorval is ŉ polisie-aangeleentheid, maar die universiteit bied wel sy volle samewerking aan die polisie. “Die universiteit het direk nadat hy van die voorval te hore gekom het die beskermingsdienste na die toneel ontbied. Al die relevante inligting tot ons beskikking is aan die polisie oorgedra.” Jacobs sê die universiteit veroordeel “enige vorm van geweld” en sal interne stappe doen indien ŉ ondersoek dit aan die lig bring dat die verdagtes wel studente aan die universiteit is. “ŉ Interne dissiplinêre proses sal in só ŉ geval onmiddellik van stapel gestuur word om die skuldiges te verhoor,” sê hy.